ความสัมพันธ์เดนมาร์ก–ไทย

**ความสัมพันธ์เดนมาร์ก–ไทย** ต้องย้อนกลับไปถึงปี พ.ศ. 2164 เดนมาร์กมีสถานเอกอัครราชทูตตั้งอยู่ในกรุงเทพมหานคร และมีสถานกงสุลอยู่ที่จังหวัดภูเก็ต โดยก่อนหน้านี้เคยมีสถานกงสุลที่พัทยา สถานเอกอัครราชทูตเดนมาร์กในกรุงเทพฯ ยังดูแลความสัมพันธ์ระหว่างเดนมาร์กกับกัมพูชา โดยเอกอัครราชทูตเดนมาร์กประจำประเทศไทยคนปัจจุบันทำหน้าที่เป็นเอกอัครราชทูตประจำกัมพูชาด้วย ประเทศไทยเองก็มีสถานเอกอัครราชทูตตั้งอยู่ที่กรุงโคเปนเฮเกน

ในช่วงปลายคริสต์ศตวรรษที่ 18 และต้นคริสต์ศตวรรษที่ 19 เดนมาร์กมีบทบาทสำคัญในการทำให้สยามเข้าสู่ความทันสมัย ประเทศไทยเป็นจุดหมายปลายทางยอดนิยมของนักท่องเที่ยวชาวเดนมาร์ก รวมถึงเป็นที่ตั้งของบริษัทเดนมาร์กประมาณ 100 แห่งที่ดำเนินกิจการอยู่ที่นั่น ในปี พ.ศ. 2563 มูลค่าการค้าระหว่างเดนมาร์กและประเทศไทยอยู่ที่ 760 ล้านดอลลาร์สหรัฐ

## ประวัติศาสตร์
### ต้นกำเนิด
ในปี พ.ศ. 2161 พระเจ้าคริสเตียนที่ 4 แห่งเดนมาร์กได้ส่งร้อยโทโอเว เกียดเด (Ove Gjedde) พร้อมเรือรบสองลำและเรือสินค้าสองลำไปยังราชอาณาจักรแคนดีแห่งศรีลังกา โดยมีจุดประสงค์เพื่อให้ความช่วยเหลือแก่ราชอาณาจักรแคนดีและทำข้อตกลงทางการค้ากับอาณาจักรดังกล่าว อย่างไรก็ตาม การเจรจาทำข้อตกลงทางการค้าล้มเหลว และแทนที่จะได้ข้อตกลงดังกล่าว กองเรือเดนมาร์กกลับได้รับพื้นที่บริเวณเมืองทรานเคบาร์ (ปัจจุบันคือเมืองธารังคัมบาดิ) ทางตอนใต้ของประเทศอินเดียจากราชอาณาจักรทันจาวูร์ นายัก ที่เมืองทรานเคบาร์ ชาวเดนมาร์กได้สร้างป้อมปราการชื่อว่า “แดนส์บอร์ก” (Dansborg) ขึ้น ภายใต้การบังคับบัญชาของโรแลนด์ ครัปเป ชาวดัตช์ ในปี พ.ศ. 2164 ครัปเปได้ออกเดินทางจากทรานเคบาร์ไปยังตะนาวศรีทางชายฝั่งตะวันตกของเมียนมาร์ ซึ่งในขณะนั้นอยู่ภายใต้การปกครองของกรุงศรีอยุธยาในรัชสมัยสมเด็จพระเจ้าทรงธรรม เจ้าเมืองตะนาวศรีได้อนุญาตให้พ่อค้าชาวเดนมาร์กค้าขายกับคนท้องถิ่นได้ในวันที่ 10 ธันวาคม พ.ศ. 2164 เหตุการณ์นี้นับเป็นการแลกเปลี่ยนอย่างเป็นทางการครั้งแรกระหว่างชาวเดนมาร์กกับสยาม โดยชาวเดนมาร์กค้าขายปืนแลกกับช้าง

จนกระทั่งปี พ.ศ. 2313 ชาวเดนมาร์กและสยามจึงมีปฏิสัมพันธ์อย่างเป็นทางการกันครั้งแรก ในรัชสมัยสมเด็จพระเจ้ากรุงธนบุรี อาณาจักรธนบุรีได้สั่งปืนใหญ่จำนวน 10,000 กระบอกจากบริษัทเดนมาร์กรอยัลเอเชียติกแลกกับดีบุก อย่างไรก็ตาม เมื่อปืนใหญ่ถูกขนส่งไปยังสยาม ปืนบางกระบอกเกิดระเบิดขึ้น ทำให้คำสั่งซื้อนั้นถูกยกเลิกในที่สุด

### จุดเริ่มต้นของความสัมพันธ์ทางการทูตอย่างเป็นทางการ
เมื่อพระบาทสมเด็จพระจอมเกล้าเจ้าอยู่หัว (รัชกาลที่ 4) ขึ้นครองราชย์ในปี พ.ศ. 2394 พระองค์ทรงมุ่งปรับปรุงสยามให้ทันสมัยเพื่อต่อสู้กับลัทธิล่าอาณานิคมของยุโรป และทรงเปิดสยามสู่การค้ากับต่างประเทศ เมื่อวันที่ 21 พฤษภาคม พ.ศ. 2401 พระเจ้าเฟรเดอริกที่ 7 แห่งเดนมาร์กได้ส่งคณะผู้แทนไปยังสยามเพื่อทำสนธิสัญญามิตรภาพ การค้า และการเดินเรือ ซึ่งนับเป็นจุดเริ่มต้นของความสัมพันธ์ทางการทูตอย่างเป็นทางการระหว่างเดนมาร์กกับสยาม และเป็นความสัมพันธ์ทางการทูตครั้งแรกของสยามกับประเทศในกลุ่มนอร์ดิก หลังจากนั้น เดนมาร์กได้จัดตั้งสถานกงสุลที่กรุงเทพฯ ในปี พ.ศ. 2403 ขณะที่ในปี พ.ศ. 2425 หม่อมเจ้าปฤษฎางค์ ชุมสาย ได้เป็นอัครราชทูตสยามพระองค์แรกประจำกรุงโคเปนเฮเกน

### การค้าและการปรับปรุงสยามให้ทันสมัย
เนื่องจากเดนมาร์กไม่มีเจตนาจะเข้ายึดครองอาณานิคมในเอเชีย รัฐบาลสยามจึงเชื่อมั่นเดนมาร์กมากกว่าอังกฤษและฝรั่งเศส ในปี พ.ศ. 2399 ลุดวิก แวร์เนอร์ เฮล์มส์ นักสำรวจและพ่อค้าชาวเดนมาร์ก ซึ่งทำงานให้กับบริษัทบอร์เนียวได้แนะนำบริษัทบอร์เนียวให้กับพระบาทสมเด็จพระจอมเกล้าเจ้าอยู่หัว ต่อจากนั้น บริษัทบอร์เนียวได้เข้ามาจัดตั้งสาขาในกรุงเทพฯ

นอกจากมีส่วนเกี่ยวข้องกับกองทัพเรือแล้ว อ็องเดร ดูว์ แปลซี เดอ รีเชอลีเยอ (ต่อมาได้รับพระราชทานบรรดาศักดิ์เป็นพระยาชลยุทธโยธินทร์ ดำรงตำแหน่งผู้บัญชาการทหารเรือ) ยังได้สร้างทางรถไฟและเส้นทางรถรางหลายสายรอบกรุงเทพฯ เช่น ทางรถไฟสายปากน้ำจากกรุงเทพฯ ไปสมุทรปราการ กรมรถไฟหลวงได้สร้างทางรถไฟของตนเองจากกรุงเทพฯ ไปนครราชสีมาผ่านอยุธยา ภายใต้การกำกับดูแลของฮันส์ นีลส์ แอนเดอร์เซน นักธุรกิจชาวเดนมาร์ก อาเก เวสเทนโฮลท์ซ์ นักธุรกิจชาวเดนมาร์กอีกคนหนึ่ง มาถึงกรุงเทพฯ ในปี พ.ศ. 2429 และควบคุมการก่อสร้างระบบรถรางสายแรกของกรุงเทพฯ ซึ่งเปิดให้บริการในปี พ.ศ. 2431 ในปี พ.ศ. 2437 เวสเทนโฮลท์ซ์ได้เปิดตัวรถรางไฟฟ้าคันแรกเพื่อมาแทนที่รถรางที่ใช้ ม้าลาก ซึ่งเกิดขึ้นก่อนที่รถรางไฟฟ้าจะเริ่มใช้ในโคเปนเฮเกนถึงสิบปี และรถรางไฟฟ้านี้ยังคงให้บริการไปจนถึงปี พ.ศ. 2511

## การค้าและการลงทุน

ในปี พ.ศ. 2563 มูลค่าการค้ารวมระหว่างไทยและเดนมาร์กอยู่ที่ประมาณ 23.72 พันล้านบาท ลดลงร้อยละ 16.09 จากปีก่อนหน้า โดยไทยส่งออกไปเดนมาร์กมูลค่า 11.07 พันล้านบาท และนำเข้าจากเดนมาร์กมูลค่า 12.64 พันล้านบาท สินค้าส่งออกสำคัญของไทย ได้แก่ อาหารและผลิตภัณฑ์เกษตร เครื่องใช้ไฟฟ้า และผลิตภัณฑ์ยาง ส่วนสินค้านำเข้าจากเดนมาร์ก ได้แก่ เครื่องจักร อุปกรณ์อุตสาหกรรม ยาและเคมีภัณฑ์ รวมถึงสินค้าอุปโภคบริโภคคุณภาพสูงจากยุโรป

ในช่วง 4 ปีที่ผ่านมา การส่งออกของเดนมาร์กมายังประเทศไทยเพิ่มขึ้นมากกว่า 30% คิดเป็นมูลค่ารวมกว่า 1,800 ล้านโครนเดนมาร์ก ด้วยการส่งออกผลิตภัณฑ์เดนมาร์กไปยังตลาดไทยที่เพิ่มขึ้น รวมถึงการผลิตและการจัดหาวัตถุดิบในประเทศไทย

### การลงทุนของเดนมาร์กในไทย

นักลงทุนเดนมาร์กให้ความสนใจในภาคธุรกิจอาหาร การขนส่ง พลังงาน และอุตสาหกรรมเทคโนโลยีสะอาด มีบริษัทเดนมาร์กที่มีชื่อเสียงเข้ามาดำเนินธุรกิจในไทย เช่น จุสก์, ริส, เลโก้, เอคโค, แพนโดรา, เมอส์ค ไลน์, โนโว นอร์ดิสค์ และ แดนฟอสส์ นอกจากนี้ ในปี พ.ศ. 2563  มีบริษัทเดนมาร์ก 2 บริษัทที่ได้ลงทุนมูลค่ารวมกว่า 700 ล้านบาทในเขตพัฒนาพิเศษภาคตะวันออก (EEC) ได้แก่ บริษัท เมาน์เทน ท็อป จำกัด ผู้ผลิต aluminium roll cover สำหรับรถกระบะ และบริษัท ลินัก เอแพค จำกัด ผู้ผลิต electric linear actuator solutions สำหรับการใช้งานในอุตสาหกรรมต่างๆ ตั้งแต่เกษตรกรรมไปจนถึงการแพทย์

การทำธุรกิจของบริษัทเดนมาร์กมีความสำคัญโดดเด่นในประเทศไทย โดยช่วยสร้างงานให้แก่คนไทยมากกว่า 50,000 ตำแหน่ง นอกจากนี้ หอการค้าไทย-เดนมาร์ก ซึ่งก่อตั้งขึ้นเมื่อปี พ.ศ. 2535 ในปัจจุบันมีสมาชิกมากกว่า 100 บริษัทและถือเป็นหอการค้าเดนมาร์กที่ใหญ่ที่สุดในภูมิภาคอาเซียน

### การลงทุนของไทยในเดนมาร์ก
บริษัทไทยที่เข้าไปลงทุนในเดนมาร์กได้แก่ เซ็นทรัล กรุ๊ป, เอสวีไอ, ทีมพรีซิชั่น, ซีพีเอฟ, การบินไทย และร้านอาหาร บลูเอเลเฟ่นท์

## การเปรียบเทียบ

## อ้างอิง

หมวดหมู่:ความสัมพันธ์เดนมาร์ก–ไทย
หมวดหมู่:ความสัมพันธ์ทวิภาคีของประเทศเดนมาร์ก
หมวดหมู่:ความสัมพันธ์ทวิภาคีของประเทศไทย